Karen J. Klint (S), 2015-04-24:
Tak for det.
Med hensyn til det her beslutningsforslag taler jeg som ordfører for partiet og ikke som oplæser.
Jeg skal også tale på vegne af Det Radikale Venstre og Socialistisk Folkeparti.
Vi siger nej til beslutningsforslaget, men ikke fordi vi er imod, at der nok er nogle udviklingstendenser, der går den vej.
For vi trænger til noget fornyelse i folkekirken, men at en eventuel flytning af civilregistreringen vil give en stor fornyelse, tror jeg så ikke på – det er en biopgave, det er en elektronisk opgave, som folkekirken har.
Jeg hører heller ikke, at der er den store modstand imod det, men jeg hører til gengæld, at der bliver udtrykt meget glæde over, at de mennesker, der skal have navneændring, oplever, at man tager sig god tid og udviser respekt, når de dukker op på kordegnekontoret og gerne vil have hjælp til noget, der måske tager rigtig mange timer – timer, som der næppe ville blive sat af på et folkeregisterkontor, der måske så heller ikke har nær så mange åbningstimer, som man har til den civile hjælp på et sognekontor.
Men jeg tror ligesom ministeren også på, at digitaliseringen er den vej, udviklingen går, og jeg kan også godt have fantasi til at forestille mig, at det kan komme til at ligge et helt neutralt sted, hvor det hele er samlet.
Så er der så nogle andre, der skal løfte nogle opgaver, med hensyn til hvordan man får hjulpet mennesker, der skal have navneforandring, og som måske også kommer fra andre lande og ikke kan få papirerne fra deres hjemlande.
Det er faktisk nogle af de store opgaver, som løses af folkekirken i dag uden beregning af nogen som helst art. Så det er en civil handling, der udføres, og jeg ser altså ikke den store historiske eller religiøse begrundelse for, at civilregistrering ligger der.
Jeg synes også, jeg har læst nogle steder, at opgaven oprindelig blev lagt der, fordi man jo netop der var de bedste til at læse og håndtere nogle statistikker eller registre.
Jeg ser en udfordring, ikke på fødselssiden, men på begravelsessiden, for begravelsesloven er jo også en civil ordning, som kirken hjælper rigtig mange med.
Og der har kommunerne jo ikke den samme åbningstid.
Der er jo kommuner, der har lukket ned fra lillejuleaften og til efter nytår, så i værste fald kan man faktisk godt komme til at stå i en situation, hvor man skal gennemføre en begravelse, uden at selve papirgangen er fyldestgørende nok, og det er jo ikke så smart.
Så vi ser frem til at få en ny drøftelse af folkekirkens forhold, og så ser vi åbent på den elektroniske udvikling, der er.
Og skulle det endda nå dertil, at der det sted, hvor sundhedspersonen indberetter et nyfødt barn til civilregistrering, også er et faneblad med alle godkendte trossamfund på, så ville det være rigtig fint for mig.
På den måde kunne man ved at sætte flueben sige: Den her guldklump, det dejlige barn, der er født, vil vi også gerne fortælle vores eget trossamfund om.
Så lad os bruge civilregistrering og it på en mere moderne måde i fremtiden, men det bliver et nej til forslaget nu, for man er ikke parat til det.
Og som ministeren også har understreget, er der jo også mange ting, der skal gøres klar, inden vi tager næste skridt.